ট্রাম্প জেলেনস্কির কলতলার ঝগড়া, হতভম্ব রাষ্ট্রদূতের ভিডিও ভাইরাল

ওয়েব ডেস্ক: বেনজির। দুই রাষ্ট্রনেতার বৈঠক। সেখানে আচমকাই শুরু হয়ে গেল যেন কলতলার ঝগড়া। বিশ্বের সব থেকে প্রভাবশালী দেশ আমেরিকার (US) প্রেসিডেন্ট ডোনাল্ড ট্রাম্প (Donald Trump) ও যুদ্ধ বিধ্বস্ত ইউক্রেনের (Ukraine) প্রেসিডেন্ট ভ্লদিমির জেলেনস্কির (Volodymyr Zelensky) বৈঠক। হোয়াইট হাউসে শুক্রবার ওই বৈঠকে উত্তপ্ত বাক্য বিনিময় আন্তর্জাতিক মহলে হইচই ফেলেছে। পরিস্থিতি এমন হয় যে আমেরিকার সাংবাদিকদের থেকে ইউক্রেনের প্রেসিডেন্টকে শুনতে হয় আপনি স্যুট টাই পড়েননি কেন? আমেরিকায় ইউক্রেনের রাষ্ট্রদূতের ততক্ষণে মাখায় হাত পড়েছে। কী করবেন ভেবে পাচ্ছেন না। তাঁর ওই উদ্বেগজনক মুখের ছবি ইন্টারনেটে ভাইরাল।

রাশিয়া-ইউক্রেন যুদ্ধ নিয়ে তখন ট্রাম্প ও জেলেনস্কির সুর সপ্তমে চড়েছে। কূটনৈতিক সৌজন্য কার্যত লাটে উঠেছে। কূটনীতিকরা হতভম্ব। ইউক্রেনের ওকসানা মারকারোভাকে উদ্বেগে সেসসময় মাথায় হাত বোলাতে দেখা যাচ্ছে। কপালে হাত দিয়ে মাথা নীচু করে ফেলেন। ইউক্রেনের খনিজ সংক্রান্ত বিষয়ে ইউক্রেন আমেরিকা চুক্তি হওয়ার কথা ছিল। কিন্তু বিতণ্ডার জেরে তা স্থগিত হয়ে যায়। ট্রাম্প জেলেনস্কিকে বলতে থাকেন, আপনি অসম্মান প্রদর্শন করছেন। তৃতীয় বিশ্বযুদ্ধের সূচনা করছেন। জেলেনস্কি রাশিয়ার প্রতি আমেরিকার পক্ষপাতিত্ব নিয়ে পাল্টা প্রশ্ন তোলেন। জেলেনস্কি রাশিয়ার প্রেসিডেন্ট ভ্লাদিমির পুতিন প্রসঙ্গে বলেন, একজন হত্যাকারীর সঙ্গে আমেরিকার আপস করা উচিত নয়। পরিস্থিতি এমন জায়গায় চলে যায় ট্রাম্প বলেন মিটিং ভেস্তে গেল। রাগে বেরিয়ে যান জেলেনস্কি। এমনও শোনা যাচ্ছে আমেরিকার পক্ষ থেকে জেলেনস্কিকে বেরিয়ে যেতে বলা হয়। পরে বি্বৃতিতে ট্রাম্প বলেন, আমেরিকার মধ্যস্থতাতে শান্তি ফিরুক চাইছেন না জেলেনস্কি। তিনি শান্তি চাইলে ফের আসতে পারেন। জেলেনস্কিও পরে জানিয়েছেন, তিনি দীর্ঘস্থায়ী শান্তি চান। তিনি আমেরিকার প্রশাসন ও জনগণকে সমর্থনের জন্য ধন্যবাদ জানিয়েছেন। উল্লেখ্য, রাশিয়া ইউক্রেন যুদ্ধ বন্ধ করতে এর আগে সৌদি আরবে আমেরিকা ও রাশিয়ার প্রতিনিধিদের মধ্য়ে বৈঠক হয়েছে। ইউক্রেনকে সেখানে ডাকা হয়নি। জেলেনস্কিকে আগে ডিক্টেটর বলেছিলেন ট্রাম্প। অসন্তোষ প্রকাশ করেছিলেন জেলেনস্কিও। জো বাইডেন প্রশাসনের দেওয়া অর্থ সাহায্য ইউক্রেনের কাছে ফেরত চান ট্রাম্প। পরে অবশ্য এদিনের বৈঠক নিয়ে সুর নরম করেছিলেন দুজনেই। ইউক্রেনের দুষ্প্রাপ্য খনিজ ব্যবহার করতে চায় আমেরিকা। সেই বিষয়ে চুক্তি সম্পাদন করা বৈঠকের অন্যতম লক্ষ্য ছিল।

আরও পড়ুন: ট্রাম্পের সঙ্গে বৈঠকে টেবিল ছেড়ে বেরিয়ে গেলেন জেলেনস্কি

দেখুন অন্য খবর: